Kunstnerne i Det Internationale Melodi Grand Prix har netop overstået første dag med prøver på scenen i B&W Hallerne.

Og det er gået bedst for Sverige og Estland, mener Grand Prix-fan Mikki Bast, der hele dagen har overværet alle prøverne og kommenteret hver kunstners optræden her på dr.dk/grandprix:

- Estland klarede det bedst. Når man tænker på, hvor meget hun er i gang på scenen, så synger hun overraskende godt og ubesværet, mener Mikki Bast.